Allerede i marts 2002 – et år før Irakkrigens begyndelse – drøftede daværende statsminister, Anders Fogh Rasmussen, muligheden foren invasion af Irak med den amerikanske viceforsvarsminister Paul Wolfowitz. Det viser et klassificeret mødereferat fra Statsministeriets arkiver, som Politiken kender indholdet af.

På det tidspunkt afviste Anders Fogh Rasmussen over for offentligheden, at der var taget stilling til en mulig dansk deltagelse i krigen i Irak. Så sent som 21. januar året efter fastholdt Anders Fogh Rasmussen under en debat i Folketinget, at det ikke gav nogen mening at »foretage hypotetiske spekulationer« om en dansk krigsdeltagelse.

Over for Paul Wolfowitz ti måneder tidligere var tonen en anden. Da Fogh Rasmussen blev spurgt om den danske regerings stilling til en mulig militær aktion, meddelte han på mødet i Pentagon 27. marts 2002, at »Danmark ville til sin tid utvivlsomt yde sin støtte«.